فازڵ محەمەد عیرفان

فازڵ محەمەد عیرفان :(١٩١٧-١٩٧٩) مامۆستا و چالاكی سیاسی و نووسەر 

 سەرەتای ژیان و خوێندنی 
وێنۆک|فازڵ محەمەد عیرفان
فازڵ کوڕی محەمەد ئەفەندی کوڕی مەلا ڕەسووڵە و عیرفان ناسناوی بنەماڵەکەیەتی. تشرینی دووەمی ١٩١٧ لە سلێمانی لەدایکبووە. مەلا ڕەسووڵ لە دێی (چنگیان)ەوە ھاتووەتە ناو سلێمانی و محەمەد و عەبدوڵڵا و حەسەنی کوڕانیی خستووەتە بەر خوێندن. محەمەدیان گەیشتووەتە پلەی تابوورئاغاسی لە سپای عوسمانیدا و کوڕەکانیی بە ھەمان شێوەی باوکی ھان داوە بۆ خوێندن.گۆڤاری گەلاوێژ (بەرگی یازدەهەم / بەشی یەكەم ) ژیاننامە و پێڕست ، ئامادەكردنی ( سدیق ساڵح ، ڕەفیق ساڵح ، عبدوڵڵا زەنگەنە ) لە بڵاوكراوەكانی بنكەی ژین بۆ بووژاندنەوەی كەلەپووری و بەڵگەنامەیی و ڕۆژنامەوانیی كوردی .ل 8150-8151جێی وتنە، بەڕێز عومەر مارف بەرزنجی ساغی کردووەتەوە کە (ف, محەمەد) ئەم زاتەیە، بڕوانە: لێکۆڵینەوە و بیبلیۆگرافیای چیرۆکی کوردی ١٩٢٥-١٩٦٩، ل١٦٧. 

 مامۆستایەتی  
فازڵ، ساڵانی سیی سەدەی ڕابوردوو لە بەغدا خوێندنی تەواوکردووە و بووە بە مامۆستای سەرەتایی. پاشان چووەتەوە بۆ بەغدا و بەشی ئینگلیزیی خانەی بەرزی مامۆستایانی بڕیوە. دوابەدوای دامەزرانی بە چەند ساڵێک، لەبەر بیری ئازادی و پێشکەوتنخوازی دەستیان پێ لە وەزیفە کێشاوەتەوە. بۆیە بە ناچاری چووەتە کۆمپانیای نەوت لە کەرکووک و ساڵانێک لەوێ کاری کردووە.  

 ژیانی هاوسەرگیریی 
ساڵی ١٩٥٠ ژنی ھێناوە، (پەسەند، مامۆستای بیرکاری- ١٩٥١، پەریخان، ئەندازیار- ١٩٥٤ و دلاوەر، مامۆستای ئینگلیزی- ١٩٥٧)ی لێ بووە.

 بەڕێوبەری 
دواتر لە وەزیفەی مامۆستایی وەرگیراوەتەوە. ھاوینی ١٩٥٧ خۆی گواستووەتەوە بۆ سلێمانی و بووە بە بەڕێوەبەری سانەویی پیشەسازی.

 زانکۆی ئەمریکایی لە بەیرووت 
ساڵانی شەست چووەتە خولێکی زمانی ئینگلیزی لە زانکۆی ئەمریکایی لە بەیرووت. پاشتر بووە بە بەڕێوەبەری سانەویی (وةطهن). ساڵانی حەفتا بووە بە پشکنێری پسپۆڕ و چووەتە ھەولێر. 

 شۆڕشی ئەیلوول 
١٩٧٤ پێوەندیی بە شۆڕشی ئەیلوولەوە کردووە. پاش شکستی شۆڕش، گەڕاوەتەوە بۆ سلێمانی و دوورخراوەتەوە بۆ شاری (سەماوە) و لەوێ مامۆستایەتیی کردووە. ساڵێک لەوەبەدوا گەڕێندراوەتەوە و ھەوڵی وازھێنانی لە وەزیفە داوە، تا لە ١٩٧٧دا خانەنشین بووە. 

 بەرهەمەكانی 
فازڵ عیرفان، زۆر ئارەزووی خوێندنەوەی کردووە وکتێبی بە زمانەکانی عەرەبی و ئینگلیزیش خوێندووەتەوە. جگە لە نووسینی لە "گەلاوێژ" و "ڕۆژی نوێ"دا، نووسینێکی لەسەر مێژووی شاری سلێمانی ھەبووە و پاش کۆچی دواییکردنی فەوتاوە. 

 كۆچی دوایی 
ڕۆژی ١١/٤/١٩٧٩ لە سلێمانی سەری ناوەتەوە و لە (گردی سەیوان) نێژراوە.

 ئەلبوومی وێنەكانی 

 سەرچاوەکان